Víctor Polay

**Víctor Polay Campos** (Callao, 1951ko apirilaren 6a), Camaranda Rolando izengoitiaz ezaguna, Peruko gerrillari iraultzailea da, Tupac Amaru Mugimendu Iraultzailearen buruzagia. Coordinadora Continental Bolivarianaren ohorezko presidentea da. 1992tik espetxeratuta dago.

## Biografia 
Víctor Polay langile-familia batean jaio zen. Aita, Víctor Polay Risco Alianza Popular Revolucionaria Americana APRA alderdiaren sortzailetako bat izan zen; ama, Otilia Campos Bárcena zen. Lehen ikasketak Callaoko marianisten eskola egin zuen. Zazpi urte zituenean APRAren CHAP erakundean sartu zuten. Scout talde baten burua izan zen, bestetik.

1968an Callaoko Unibertsitate Nazional Teknikoan (UNATEC) sartu zen. Ikasle Apristen zerrendan hautatu zuten, Mekanika, Industria eta Ontzigintza Ingeniaritza Zentro Federatuko idazkari nagusi izateko. 1968an Comando Unibersitario Apristako (CUA) Zuzendaritza Nazionaleko kide izendatu zuten. APRAn kargu eta ordezkaritza desberdinak izan zituen.

1972an hilabete batzuetan atxilotu zuten Luriganchoko espetxean, Ica eta Liman dinamita erabiliz gobernu militarraren aurkako ekintzak egitea egotzita. Garai horretan MIRreko lagunekin, hau da, Ezkerreko Mugimendu Iraultzailearen partaideekin harremanetan hasi zen. Behin libre, Madrilera joan zen, Konplutentsean soziologia ikasteko. 1973an Frantziara bidaiatu zuen eta Parisko Unibertsitatera joan zen. Han soziologia eta ekonomia politikoa ikasi zituen.

Bertan Jaime Castillo Petruzzi ezagutuko zuen (Txileko MIReko militantea eta Kuban entrenatutako Salvador Allenderen zaindaria). 1975eko erdialdean Perura itzuli zen eta MIRrek Argentinara bidaiatu zuen. 1976an Frantziara itzuli zen eta han ikasketak jarraitu eta Ekonomia Politikoko lizentziatura lortu zuen. Ondoren, Mario Roberto Santuchoren aginduetara PRT-ERP argentinarraren lerro subertsiboekin bat egin zuen.

1978an, Kubako Gazteriaren XI. Mundu Jaialdian parte hartu zuen, eta, urte horretan bertan, Perura itzuli zen, Ezker Iraultzailearen Mugimenduko buru Luis de la Puente Ucedaren obrarekin jarraitzeko erabakia hartuta; Peruko talde subertsibo hori 1960ko hamarkadan aritu zen.

1980an Túpac Amaru Mugimendu Iraultzailea (MRTA) talde subertsiboa sortu zuen beste buruzagi batzuekin batera. 1982ko maiatzaren 31n MRTAren lehenengo ekintza bortitzean parte hartu zuen, Limako banku baten aurkako erasoan. 1984tik aurrera, MRTAk, Víctor Polay buru, ekintza armatuak gogortu zituen. 1989ko otsailaren 3an Huancayoko hotel batean atxilotu zuten, Rosa Luz Padilla bikotekidearekin batera.

1990ko uztailaren 9an, Espetxetik ihes egin zuten Tupac Amaru mugimenduko 48 kidek Perun. Presondegiaren alboan gerrillak erositako etxe baterainoko 250 metroko tunela zulatu zuten. Ihes egin zutenen artean zegoen talde armatuko buruzagi Victor Polay. Movimiento Revolucionario Tupac Amaru 1982an Perun eratutako erakunde armatu ezkertiarra izan zen.

1992ko ekainaren 9an Kafe Operazioan San Borja barrutian sartu eta Yanamayoko espetxean sartu zuten. 1993an biziarteko kartzela-zigorra ezarri zion aurpegi estalita zituen auzitegi batek, eta Callaoko Itsas Basean sartu zuten. 
1997an, NBEko Giza Eskubideen Batzordeak bere epaiketaren eta atxiloketaren inguruabarrek Eskubide Zibil eta Politikoen Nazioarteko Itunaren hainbat artikulu urratu zituztela onartu zuen. São Pauloko Foroaren VIII. Topaketan Polay Campos eta gertuko gerrillarien askatasuna eskatzeko kanpaina hasi zen.

2013an, 30 minutuko baimena eman zioten lapurreta saiakera batean hil zuten bere amaren hiletara joan ahal izateko. Bi urte geroago, larrialdiko ebakuntza egin zioten Itsas Ospitalean, burmuinean koagulu bat zuelako. 2023ko urtarrilaren 3an libre aterako liratekeen zurrumurruak gorabehera, 2026an kondena bete beharko duela baieztatu zen.

Koordinadora Kontinental Bolivartarrak (CCB) "ohorezko lehendakari" izendatu zuen.

## Erreferentziak 
## Kanpo estekak 
* :[Víctor Polay aldarrikapena 2003ko apirilaren 4(https://eu.wikipedia.org/wiki/apirilaren_4)an, Peruko Egia eta Berradizkidetza Batzordearen aurrean.]